ใครเป็นคนคิดค้น ดินสอเปลี่ยนไส้?
ดินสอเปลี่ยนไส้.. หรือที่บางคนเรียกว่าดินสอ อพอลโล หรือไม่ก็ ดินสอต่อไส้ แต่ไม่ว่าจะเรียกด้วยชื่อไหน รู้หรือไม่ว่าต้นกำเนิดของดินสอชนิดนี้มาไกลถึงไต้หวัน นอกจากนั้นดินสอเปลี่ยนไส้ยังเป็นสิ่งประดิษฐ์ที่ได้จดสิทธิบัตร และถูกจัดจำหน่ายไปมากกว่า 90 ประเทศทั่วโลก เรื่องราวตำนานของดินสอเปลี่ยนไส้เป็นอย่างไร? ลงทุนแมนจะเล่าให้ฟัง
12 ต.ค. 2561

ใครเป็นคนคิดค้น ดินสอเปลี่ยนไส้? / โดย ลงทุนแมน
ดินสอเปลี่ยนไส้.. หรือที่บางคนเรียกว่าดินสอ อพอลโล หรือไม่ก็ ดินสอต่อไส้
แต่ไม่ว่าจะเรียกด้วยชื่อไหน รู้หรือไม่ว่าต้นกำเนิดของดินสอชนิดนี้มาไกลถึงไต้หวัน
นอกจากนั้นดินสอเปลี่ยนไส้ยังเป็นสิ่งประดิษฐ์ที่ได้จดสิทธิบัตร และถูกจัดจำหน่ายไปมากกว่า 90 ประเทศทั่วโลก
เรื่องราวตำนานของดินสอเปลี่ยนไส้เป็นอย่างไร? ลงทุนแมนจะเล่าให้ฟัง
ในช่วงยุคปี พ.ศ. 2500 คนในประเทศไต้หวันส่วนใหญ่จะใช้ดินสอไม้เป็นอุปกรณ์สำหรับจดบันทึก
หลายๆ คนคงรู้ดีว่าสิ่งที่ผู้ใช้ดินสอไม้ต้องทำอยู่ตลอดเวลาก็คือ ‘การเหลา’
คุณ K.C. Chuang เป็นหนึ่งคนที่รู้สึกว่าการต้องเหลาดินสอตลอดเวลาทำให้ทำงานได้ไม่สะดวก
เขาจึงพยายามคิดค้นดินสอที่ไม่ต้องเหลาขึ้น
ดินสอของคุณ Chuang จึงมีไส้ดินสอที่แหลมคมสำรองไว้เปลี่ยน
หลักการทำงานของดินสอชนิดนี้ก็ไม่ซับซ้อน เพียงแค่ดึงไส้เดิมที่ทู่แล้วมาเสียบด้านล่างเพื่อดันไส้ที่ยังแหลมคมให้ขึ้นมา
ในปี พ.ศ. 2510 คุณ Chuang ได้ตั้งบริษัท Pioneer Industrial Crop. มาเพื่อผลิตดินสอชนิดนี้ และใช้ชื่อแบรนด์สินค้า ‘Bensia’ ซึ่งแปลว่าดินสอที่ไม่ต้องเหลา
ระยะแรกของการดำเนินงานเต็มไปด้วยข้อจำกัด เนื่องจากในขณะนั้นดินสอเปลี่ยนไส้ยังเป็นสิ่งใหม่ จึงยังไม่มีเครื่องจักรมารองรับการผลิต ทำให้ต้องใช้ฝีมือจากแรงงานคนทั้งหมด
ซึ่งผลที่ได้ก็ไม่น่าพอใจนัก เพราะไม่สามารถควบคุมคุณภาพและต้นทุนของสินค้าได้
เขาจึงเริ่มให้ความสำคัญกับการพัฒนาเครื่องจักรที่จะมาใช้ในการผลิต
คุณ Chuang ต้องผ่านการลองผิดลองถูกอยู่หลายครั้ง
จนในที่สุดก็สามารถพัฒนาเครื่องจักรที่สามารถผลิตดินสอชนิดนี้ได้สำเร็จในปี พ.ศ. 2512
ส่งผลให้บริษัทสามารถผลิตสินค้าที่มีคุณภาพในปริมาณที่มากขึ้น และสามารถควบคุมต้นทุนให้อยู่ในระดับที่แข่งขันได้
ซึ่งเป็นก้าวสำคัญที่ทำให้ธุรกิจเติบโตจนสามารถส่งสินค้าไปขายได้ทั่วประเทศ รวมถึงอีกกว่า 90 ประเทศทั่วโลก ทั้งในภูมิภาคเอเชีย ยุโรป และอเมริกา รวมถึงประเทศไทยของเรา
ต่อมาคุณ Chuang ก็เริ่มขยายฐานการผลิตไปยังต่างประเทศ ได้แก่ ประเทศจีน ประเทศเวียดนาม และประเทศไทย
คุณ Chuang เริ่มเข้ามาตั้งโรงงานในประเทศไทยเมื่อปี พ.ศ. 2531 โดยใช้ชื่อว่า บริษัท เบ็นเซีย จำกัด
ซึ่งทั้งผลิตทั้งสินค้าภายใต้แบรนด์ Bensia และรับจ้างผลิตสินค้าที่ประทับแบรนด์อื่นตามที่ลูกค้ากำหนด
รายได้ของ บริษัท เบ็นเซีย จำกัด
ปี 2558 รายได้ 82.2 ล้านบาท
ปี 2559 รายได้ 65.4 ล้านบาท
ปี 2560 รายได้ 70.8 ล้านบาท
ปัจจุบันสินค้าของ บริษัท เบ็นเซีย ไม่ได้มีแค่ดินสอเปลี่ยนไส้ แต่แตกไลน์ไปยังสินค้าที่เกี่ยวข้อง เช่น ยางลบเปลี่ยนไส้ ดินสอสีเปลี่ยนไส้ และเครื่องเขียนชนิดอื่นๆ อีกมากมาย
เรื่องของการคิดค้นดินสอเปลี่ยนไส้ทำให้เราเห็นว่าจริงๆ แล้ว สิ่งประดิษฐ์ใหม่มักจะเริ่มต้นจากปัญหาที่เราเจอในชีวิตประจำวัน
ในกรณีของคุณ Chuang เจอปัญหากับการใช้ดินสอไม้ จึงพัฒนาเป็นดินสอเปลี่ยนไส้
แต่แม้ว่าเราจะเจอปัญหาเดียวกัน แต่ก็อาจจะมีวิธีแก้ที่ต่างกันก็ได้
อย่างปัญหาของดินสอไม้ ก็มีการคิดค้นดินสอในรูปแบบอื่นออกมาเช่นกัน
เริ่มจากการนำวัสดุอื่นมาใช้คลุมไส้ดินสอแทนไม้ รวมถึงออกแบบให้ผู้ใช้สามารถเติมไส้ดินสอได้
จนสุดท้ายก็พัฒนาเป็นดินสอกด
ปิดท้ายด้วยข้อมูลที่น่าสนใจของต้นกำเนิด “ดินสอกด” สมัยใหม่ที่มีไส้แหลมคม ที่เราใช้กันอยู่ทุกวันนี้
ดินสอกดในช่วงแรกๆ ไม่ได้มีหน้าตาเหมือนในปัจจุบัน
โดยจะมีขนาดใหญ่กว่า รวมทั้งไส้ดินสอก็หนาและหักง่าย ทำให้ไม่ค่อยได้รับความนิยมเท่าไรนัก
ต่อมาก็มีการพัฒนาดินสอกดอย่างต่อเนื่อง
ซึ่งผู้ที่สามารถพัฒนา ดินสอกด จนประสบความสำเร็จ และถูกใช้อย่างแพร่หลายก็คือคุณ Tokuji Hayakawa
เดิมทีคุณ Hayakawa เป็นเจ้าของธุรกิจโลหะในประเทศญี่ปุ่น เขามีความสนใจเรื่องนี้ จึงได้ศึกษากลไกการทำงานของดินสอกด
สุดท้ายเขาก็สามารถดัดแปลงดินสอกดให้มีขนาดถนัดมือและไส้ที่แหลมคมได้สำเร็จ
โดยคุณ Hayakawa ได้ตั้งชื่อว่า “Ever-Sharp Mechanical Pencil” หรือแปลว่า ดินสอที่มีไส้แหลมคมตลอดไปนั่นเอง
เมื่อเวลาผ่านไปคุณ Hayakawa ก็ได้หันมาทำธุรกิจเครื่องใช้ไฟฟ้า และก็ได้นำชื่อของดินสอกดที่เขาพัฒนามาตั้งเป็นชื่อบริษัท
ซึ่งนี่ก็เป็นที่มาของชื่อบริษัท “SHARP” หนึ่งในผู้ผลิตเครื่องใช้ไฟฟ้ารายใหญ่นั่นเอง..
----------------------
ติดตามเรื่องน่ารู้ของแบรนด์ต่างๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-กรมพัฒนาธุรกิจการค้า